Þessari spurningu getur spyrjandinn reynt að svara sjálfur með því að fara afturábak í tímann og skoða atburðarásina í huganum . Hvernig varð hænan til ? Tiltekin hæna , sem við getum kallað litlu gulu hænuna , varð þannig til að sæðisfruma úr föður hennar og egg úr móður hennar runnu saman og mynduðu svokallaða okfrumu . Við þennan samruna fór af stað þroskunarferli sem úr varð litla gula hænan . Móðir litlu gulu hænunnar kom úr eggi sem móðuramma hennar verpti en hún kom úr eggi sem móðurlangamma hennar í beinan kvenlegg verpti og þannig má rekja sig aftur kynslóð eftir kynslóð í kvenlegg . Hér gefur að líta einfrumunginn Acetabularia mediterranea . Fyrst einfrumungar koma fram á undan fjölfrumungum má í almennum , þróunarfræðilegum skilningi segja að „ eggið hafi komið á undan hænunni “ . Með því að rekja sig svona aftur í tímann í um 150 - 200 milljón ár er ljóst að formóðirin teldist ekki lengur vera hæna heldur frumstæður fugl með ýmis einkenni risaeðlna sem einnig voru uppi á þessum tíma . Í raun er það svo , ef við gætum rakið okkur svona aftur í tímann , að þá værum við að skoða þróunarsöguna sem á endanum leiddi til fæðingar litlu gulu hænunnar . Á þessu stigi ættum við að hafa áttað okkur á því að spurningin er þróunarfræðilegs eðlis . Ef við héldum enn áfram að rekja okkur þannig aftur á bak ríflega einn milljarð ára aftur í tímann kæmi að því að formóðirin væri ekki fjölfruma lífvera heldur einfrumungur sem fjölgaði sér á þann einfalda hátt að skipta sér í tvennt . Þetta minnir okkur á þá þróunarfræðilegu staðreynd að einfrumungar komu fram á undan fjölfrumungum og eru forfeður þeirra . En erum við þá eitthvað nær því að svara spurningunni ? Það er álitamál en þó má segja að hænueggið , sem er ein fruma , eigi miklu fleira sameiginlegt með einfrumungnum formóður sinni heldur en hænan sem er geysiflókið fjölfruma fyrirbrigði . Út frá þessu og af því að einfrumungar koma fram á undan fjölfrumungum má í almennum , þróunarfræðilegum skilningi segja að „ eggið hafi komið á undan hænunni “ . Þá er sem sagt átt við það að lífsform sem líkjast egginu eru miklu eldri en þau sem líkjast hænunni .